Vakti nærvera fólks úr félaginu furðu hjá sumum þátttakendum sem valdir voru úr handahófskenndu úrtaki til þess að sitja á fundinum . Heimildarmaður Morgunblaðsins sem sat fundinn kallar veru félagsins á fundinum áróður og það hafi komið honum á óvart að hagsmunaaðili hafi fengið eins greiðan aðgang að fundinum og raun ber vitni . Einnig var einn meðlimur úr félaginu í úrtakinu og fór hann gegn reglum fundarins og ræddi við fólk við önnur borð en það sem hann sat við . Var athæfið stöðvað en ekki fyrr en búið var að dreifa upplýsingum til þátttakenda . Meðlimir úr Stjórnarskrárfélaginu fengu ekki að sitja við fundarborðin en þeir höfðu greiðan aðgang að fundargestum í hléum . Þetta staðfestir Guðbjörg Andrea Jónsdóttir , forstöðumaður Félagsvísindasviðs , en hún telur að viðvera fólks úr Stjórnarskrárfélaginu hafi ekki haft áhrif á niðurstöðu fundarins .